KRIKŠČIONIŲ DEMOKRATŲ SĄJUNGOS

PROGRAMA

“Sąžininga

Sveika

Skaidri

Politika”



Krikščionių demokratų sąjunga (KDS) yra nepriklausoma, savarankiška politinė organizacija, turinti savo Statutą ir siekianti sukurti demokratinę, krikščioniškais principais grindžiamą Lietuvos valstybę, kurioje būtų įgyvendintas socialinis teisingumas. 



Grįsdami savo idėjas jo Šventybės Popiežiaus Leono XIII enciklika Rerum Novarum bei Graves de Communi, mes manome, kad valstybė neturi kištis į privatų žmogaus gyvenimą, išskyrus būtiniausius atvejus. Valstybės pagrindinės pareigos yra rūpintis socialiai remtinais asmenimis, saugoti ir ginti pagrindines žmogaus teises ir laisves. Privačios nuosavybės teisė yra suteikta žmogui pačios prigimties ir yra būtina žmonių taikiam bendravimui ir ramybei išsaugoti. Bažnyčios vieta visuomenėje yra ugdyti žmonių religinį sąmoningumą ir dorovę bei siekti socialinio teisingumo.

KDS savo veiklą grindžia Lietuvos Respublikos Konstitucija, Politinių partijų įstatymu, kitais teisės aktais, pagarba ir tolerancija įvairių politinių partijų, visuomeninių organizacijų, skirtingų religijų bei tautinės kilmės Lietuvos piliečių gerbūviu bei teisinės valstybės sukūrimu. 

I. VALSTYBINĖ SANTVARKA



1.1. Lietuva, turinti teritorinį vientisumą ir sienų neliečiamumą, yra ir privalo būti amžiams išsaugota, kaip Nepriklausoma Demokratinė Respublika. 



1.2. Vidaus tvarką, piliečių teises, tautinių mažumų laisves, ryšius su kitomis valstybėmis, tautomis ir tarptautinėmis organizacijomis nustato ir prižiūri Lietuvos Respublikos Seimas, vadovaudamasis Lietuvos Respublikos Konstitucija. 



1.3. Pripažįstame Lietuvos Respublikos Prezidento autoritetą. 

1.4. Lietuvos Respublikos Seimas yra renkamas demokratiniuose rinkimuose visuotiniu slaptu balsavimu. Balsavimo teise naudojasi visi piliečiai, sulaukę 18 metų amžiaus. Lietuvos Respublikos Seimo nariais gali būti renkami 25 metų amžiaus sulaukę Lietuvos Respublikos piliečiai, nesusiję priesaika ar pasižadėjimu užsienio valstybei bei nuolat gyvenantys Lietuvoje.



1.5. Lietuvos Respublikos Seimas tvirtina valstybės biudžetą ir prižiūri, kaip jis vykdomas, nustato valstybinius mokesčius ir kitus privalomus mokėjimus, pensijas, tvirtina užsienio paskolų gavimą, leidžia, taiso ir pildo įstatymams ir griežtai prižiūri jų vykdymą bei atlieka kitas Lietuvos Respublikos Konstitucijoje nustatytas funkcijas.

1.6. Seimo nariai valstybiniais automobiliais gali naudotis tik atlikdami tarnybines pareigas. 


KDS dės pastangas, kad vienmandačių apygardų rinkėjai galėtų atšaukti savo išrinktus Seimo narius, jei jų veiksmai neatitinka daugumos juos išrinkusių žmonių valios. Seimo nariai, išrinkti vienmandatėse apygardose, turi teisę savo darbui gauti patalpas apygardos savivaldybėje, naudotis ryšio priemonėmis ir turėti 1 (vieną) sekretoriaus etatą darbui apygardoje ir 1 (vieną) sekretoriaus etatą darbui Seime. Seimo narys, neperrinktas naujai kadencijai ar dėl kokių nors kitų priežasčių pasitraukęs iš Seimo nario darbo, turi teisę gauti iki 2 mėnesių išeitinę kompensaciją. 

1.7. Vykdomoji Lietuvos Respublikos valdžia - Vyriausybė. Ministrą Pirmininką Prezidento teikimu tvirtina ir atleidžia Seimas. Taip pat Seimas tvirtina Vyriausybės programą. KDS siūlo, kad ir Seimas turėtų teisę teikti Prezidentui atleisti ministrus. Taip pat KDS siūlo, kad Seimo narys negalėtų užimti ministro pareigas, išskyrus Ministro Pirmininko. Seimo nariui tapus ministru Seimo nario įgaliojimai nutrūksta. Seimo narys, tapęs Ministru Pirmininku, negali gauti dviejų atlyginimų.



Vyriausybė prieš priimdama sprendimus privalo pagrįsti jų ekonominę, socialinę naudą. Būtina mažinti teisės aktų, jų pakeitimų ir papildymų kiekį, priimant kokybiškus ir efektyvius teisės aktus.



1.8. Valstybinė kalba yra lietuvių kalba.



1.9. Būtina gerinti ministerijų bendradarbiavimą, įvesti tvarką finansiniuose atsiskaitymuose tarp jų. Finansiniai ar kitokie nesutarimai tarp šių žinybų negali būti sprendžiami vienašališkai, tai turi būti Vyriausybės kompetencija ir griežtai reglamentuota.



1.10. Šiuo metu valstybinių institucijų funkcijos dubliuoja viena kitą, valstybės valdymas yra gremėzdiškas ir centralizuotas. Todėl siūlome decentralizuoti valstybės valdymą, siaurinant apskričių funkcijas ir jas perduodant savivaldybėms, bei atlikti valstybės institucijų funkcijų auditą, panaikinant tas, kurios dubliuojasi.

II. PILIEČIŲ TEISĖS



2.1. Visi Lietuvos Respublikos piliečiai, nepaisant religijos, tautybės, lyties, luomo, užimamų pareigų yra lygūs prieš įstatymus.



2.2. KDS dės pastangas, kad informacijos, žodžio, spaudos, politinių partijų veiklos, visuomeninių organizacijų, religijos, sąžinės laisvė, gyvenamųjų patalpų neliečiamybė nebūtų pažeista.



2.3. KDS stengsis, kad sveikatos priežiūra ir apsauga bei teisė gauti darbą būtų užtikrinta kiekvienam piliečiui.



2.4. Būtina užtikrinti našlaičių iki 18 metų materialinį aprūpinimą ir išsimokslinimą. Ypatingą dėmesį kreipsime į jaunas bei daugiavaikes šeimas, šeimas be tėvo ar motinos, pensininkus ir invalidus. 



2.5. Privati iniciatyva, laisvė pasirinkti darbą, verslą, gyvenamąją vietą įstatymų ribose neturi būti trukdoma. 



2.6. KDS sieks, kad kiekvienas pilietis prisidėtų prie piliečių gerovės sukūrimo Lietuvos valstybėje ir kad jam nebūtų trukdoma įsijungti į Lietuvos valstybės politinę ar visuomeninę veiklą.



2.7. Griežtai kovosim su biurokratija, įpareigojant pačius valdžios įstaigose dirbančius asmenis gauti informaciją iš kitos valdžios įstaigos. Interesantas neturi būti siuntinėjamas iš vienos įstaigos į kitą. 

III. TEISINĖ VISUOMENĖ

Teisinės visuomenės kūrimas – vienas iš KDS programos prioritetų. Kai kuriuose Lietuvos regionuose žmogui nesaugu gatvėje, nėra tinkamai apsaugotas ne tik asmens turtas, bet taip pat sveikata ir gyvybė. Nuolat didėja nusikalstamumas, o penitenciarinės įstaigos yra perpildytos. Nėra tinkamai įgyvendinamas nusikaltėlių perauklėjimas, nevykdomos nusikaltimų prevencijos programos – valstybė reaguoja tik į padarytus nusikaltimus ir nededa pastangų, kad šių nusikaltimų būtų išvengta. Teisėsaugos institucijos dėl lėšų stygiaus neturi pakankamos materialinės bazės tirti nusikaltimams. Plačiausiai visuomenėje nuskambėję nusikaltimai lieka neišaiškinti.

Bendraudami ir dirbdami su valstybinėmis institucijomis asmenys neretai nežino savo teisių bei pareigų, dėl nuolat keičiamų ir pildomų teisės aktų, kurie šias teises ir pareigas nustato. 



3.1. Turi būti griežtai vykdomi baudžiamieji įstatymai, skirti kovai su ekonominiais, religiniais, turtiniais, rasiniais nusikaltimais ir ypač kovai su nusikaltimais asmens gyvybei bei sveikatai. Sieksime bausmės neišvengiamumo asmenims, padariusiems nusikaltimus. 



3.2. Būtina padidinti policijos bei prokuratūros finansavimą. Policija ir prokuratūra turi būti aprūpintos bent jau būtinomis darbo priemonėmis. Sieksime, kad apsaugos policijos funkcijos būtų perduotos privatiems ūkio subjektams. 



3.3. Būtina neteisėtai įgytą turtą areštuoti iki teismo sprendimo dėl jo priklausomybės. Sudarysime galimybes aukciono būdu parduoti greitai gendantį turtą.



3.4. Sieksime, kad teisėjų, prokurorų kompetencija ir sąžiningas pareigų vykdymas būtų nuolat kontroliuojami. Ypatingai griežtai kovosime su korupcija ir valstybės pareigūnų savivaliavimu. Nusikaltimą padarę pareigūnai ar teisėjai turi būti patraukti atsakomybėn, neleidžiant jiems dangstytis dirbtinai sukurtomis ligomis. 



3.5. Būdami prieš mirties bausmę, šį klausimą siūlome spręsti piliečių referendumu, atsižvelgiant į kitų demokratinių valstybių patirtį. Mūsų nuomone, šiuo metu Lietuva nėra pasirengusi mirties bausmės panaikinimui. 



3.6. Būtina užtikrinti piliečių sveikatos ir jų nuosavybės apsaugą. Įeiti į privatų būstą ar jo teritoriją be savininko leidimo bus leidžiama tik su teismo sankcija arba esant išimtinėms, įstatyme nustatytoms aplinkybėms.



3.7. Sieksime, kad būtų finansuojamos ir efektyviau įgyvendinamos nusikaltimų prevencijos programos.



3.8. Visas bankuose, investicinėse bendrovėse ir kitur išgrobstytas valstybės ir jos piliečių turtas turi būti išieškotas ir grąžintas jo teisėtiems savininkams, konfiskuojant nusikaltimus padariusių pareigūnų turtą, taip pat konfiskuojant giminių ar kitų asmenų vardu perrašytą turtą, jiems neįrodžius pajamų teisėtumo, įsigyjant šį turtą.

3.9. Dėsime visas pastangas, kad Konstitucinio, Aukščiausiojo, Apeliacinio ir apygardų teismų teisėjus Prezidento teikimu tvirtintų Seimas visų Seimo narių balsų dauguma, atviru balsavimu.

3.10. Dėsime pastangas, kad būtų sudaryti įstatymų sąvadai, ypač komercinės bei finansų teisės srityse. Įstatymų sąvadai palengvins asmenims sužinoti savo teises bei pareigas, taip pat palengvins valdžios institucijų darbą.

3.11. Advokatui ir klientui suteiksime teisę susitarti dėl honoraro, atsižvelgiant į bylos baigtį.

IV. ŠVIETIMAS



4.1. Mokymas ir auklėjimas vyksta valstybinėse, savivaldybių, privačiose, tautinėse institucijose. 



4.2. Patvirtiname aukštųjų mokyklų autonomiją, skiriant joms žymiai didesnį finansavimą iš Lietuvos biudžeto; sieksime didinti valstybės finansuojamų vietų skaičių.



4.3. Siūlysime įvesti mokesčių lengvatas įmonėms, įdarbinančioms studentus sezoniniams darbams. Dėsime pastangas, kad studentai, dirbantys sezoninius darbus, būtų atleisti nuo pajamų bei Sodros mokesčių.

4.4. Valstybinis pradžios ir vidurinis mokslas yra nemokamas. Vidurinis mokslas yra privalomas. Religija dėstoma tėvų, globėjų pageidavimu.



4.5. Privačios ir tautinių mažumų mokyklos gali būti remiamos valstybės, jose lietuvių kalbos mokslas yra privalomas. 



4.6. Vyriausybė turi užtikrinti, kad švietimui skirtos lėšos būtų laiku išmokamos. Švietimo darbuotojų ekonominės gyvenimo sąlygos negali būti pažeistos dėl laiku neišmokamų atlyginimų. 



4.7. Vyriausybė turi suteikti normaliai sutvarkytas patalpas valstybinėms ar savivaldybių mokykloms ir padengti jų eksploatacijos išlaidas.



4.8. Negali būti pažeidžiamos ar diskriminuojamos lietuvių ar tautinių mažumų mokytojų teisės dėl jų kilmės, religijos ar lyties, politinių įsitikinimų.



4.9. Sieksime, kad lietuviškos tradicijos, dorovė, moralė ir sąžiningumas būtų skiepijami tautos jaunajai kartai. 



4.10. Sudarysime sąlygas nepasiturinčiam jaunimui siekti aukštojo mokslo. 


4.11. Remsime specialių mokyklų sukūrimą vaikams su negalia. 

V. Kultūra

Kultūra yra tautos kūrybinių galių išraiška, jos tapatumo ir išlikimo garantas, ji formuoja ir atskleidžia skirtingu visuomenes grupių, tautinių bendrijų dvasines ir medžiagines vertybes, padeda plėtoti ir ugdyti demokratinę, laisvą, atvirą visuomenę, skatina krašto augimą ir stiprina jo saugumą. Todėl manome, kad  kultūra turi būti Lietuvos valstybės politines ir ekonomines raidos strateginiu prioritetu. Kultūrai šiandien neužtikrintas adekvatus vaidmuo krašto ekonominėje bei socialinėje plėtroje. Ji neįvertinta kaip svarbus pačios ekonomikos augimo skatinimo, nacionalinio turto didinimo, gyventoju užimtumo veiksnys.

5.1. KDS sieks, kad būtų nuolat didinamos Valstybės biudžeto lėšos kultūrai, sukurti efektyvus kultūros rėmimo, alternatyvaus finansavimo šaltiniai. Remsime  ir taikysime palankią mokesčių politiką kultūros, mokslo, švietimo leidinių ir periodikos leidybai, taip pat kino gamybai ir platinimui, puoselėsime knygų meno tradicijas, populiarinsime lietuvišką knygą, nustatysime teisines ir administracines  priemones, užtikrinančias autorių ir gretutinių teisių apsaugą audiovizualinei produkcijai.

5.2.  Profesionaliajam menui reikalinga didesnė valstybės parama, kryptingesnės jo sklaidos ir skatinimo priemonės. Gyventojams, pirmiausia periferijoms, būtina sudaryti galimybes pažinti ir vartoti profesionalųjį teatro, muzikos, dailės, foto, kino meną. Siūlome tinkamai sureguliuoti paramos menininkams, jų organizacijoms teikimą. Taip pat skatinsime kultūros industrijos plėtrą, sudarysime sąlygas įgyti profesinį meno išsimokslinimą. 

5.3. Remsime menininkus: nustatysime menininko (kūrėjo) statusą, ypač sąlygas jo socialinei saugai garantuoti, nustatysime valstybės paramos kūrybinei veiklai ir meno kūrėjų organizacijoms sistemą, taikysime palankią valstybės mokesčių politiką meno kūrybos produktams, jų sklaidai ir kūrybos sąlygoms, įteisinsime alternatyvius valstybes biudžetui kultūros ir meno finansavimo šaltinius, skatinsime kitas rėmimo formas, įkursime Lietuvos moderniojo meno muziejų, skatinsime Lietuvos menininkų dalyvavimą tarptautinėse programose/projektuose, meno konkursuose, stažuotėse, kursuose.

5.4. Kultūrai ir menui tenka antraeilis vaidmuo valstybės užsienio politikoje, nepakankamai jais remiamasi, formuojant patrauklų valstybės įvaizdį. Neefektyvus tarpinstitucinis bendradarbiavimas, informacijos stoka kliudo tinkamai pristatyti Lietuvos kultūra užsienyje. Todėl mes siūlome pristatyti Lietuvos kultūrą ir meną užsienio visuomenei, sudaryti sąlygas nuolatiniams kultūros mainams, parengti vieningą,  lanksčią ir efektyvią informacijos apie Lietuvos kultūrą kaupimo ir sklaidos sistemą, integruoti kultūros sklaidą į Lietuvos užsienio politiką.

5.5. KDS pasisako už didesnę paramą užsienio lietuvių bendruomenių pastangoms išsaugoti tautinę tapatybę. Remiame Lietuvoje gyvenančių tautinių bendrijų pastangas plėtoti kultūrą ir švietimą. 

5.6. Nacionalinio kultūros paveldo apsauga neefektyvi, paminklosaugos institucijų sistemos valdymas  nesureguliuotas. Kultūros paveldo apsaugai tenka labai maža valstybes biudžeto dalis. Nesukurta investicijų į paveldą skatinimo sistema, nesuderinti valstybės ir privatūs interesai, saugant ir naudojant kultūros paveldo objektus.Todėl mes siūlome suderinti kultūros vertybių apsaugą reglamentuojančius teisės aktus tarpusavyje, taip pat su kitais teisės aktais, nustatyti optimalią kultūros paveldo valdymo struktūrą, suderinti kultūros paveldo institucijų funkcijas, parengti ilgalaikę kultūros vertybių išsaugojimo programą, paremtą aiškiais kriterijais ir prioritetais, užtikrinti kultūros vertybių apskaitą.

5.7. Kultūros įstaigos yra neparuoštos informacinės visuomenės plėtrai. Daug kultūros įstaigų neturi galimybių pasiūlyti lankytojams naujausių informacijos paieškos ir jos gavimo būdų. Kultūros įstaigas būtina atnaujinti ir sutvarkyti. Todėl mes sukursime ir įgyvendinsime nuolatinio kultūros darbuotojų kvalifikacijos atnaujinimo sistemą, paruošime kultūros darbuotojų tęstinio mokymo programą, atsižvelgiant į šiuolaikines technologijas  ir vadybos reikalavimus bei susiesime kultūros darbuotojų kvalifikacijos kėlimą (tęstinį mokymą) su darbo užmokesčiu ir karjera.

5.8.  Kultūros gyvenime vis svarbesne ir įtakingesne tampa nevyriausybinių organizacijų veikla, didėja jų skaičius. Todėl mes siūlysime didinti valstybės paramą šioms organizacijoms.

5.9. Bibliotekos vykdo žinių ir informacijos kaupimo, išsaugojimo bei skleidimo visuomenei funkciją. Tačiau bibliotekų kompiuterizacija atsilieka nuo informacinės visuomenės ugdymo poreikių. Bibliotekų tinklas šalyje nėra reikiamai sutvarkytas, o informacinė sistema (LIBIS) įgyvendinama lėtai. Todėl yra būtina pagerinti prieinamumą prie bibliotekų fondų, taip pat leidinių ir kultūros vertybių saugojimo sąlygas. Valstybės parama turi užtikrinti bibliotekų aprūpinimą spaudiniais ir kitais dokumentais. Siūlome suformuoti apskričių bibliotekų tinklą, optimizuoti viešųjų bibliotekų filialų tinklą, sparčiau diegti Lietuvos bibliotekų informacinę sistemą (LIBIS). KDS užtikrins tolygias ir nemąžtančias valstybės ir savivaldybių biudžetų išlaidas, skirtas bibliotekų veiklai ir knygoms įsigyti.

VI. RELIGIJA



6.1.Pripažįstame religijos laisvę, nepažeidžiant tikinčiųjų ar ateistų teisių.



6.2. Bažnyčia pati sprendžia dvasininkų visuomeninės ar politinės veiklos įsipareigojimus.



6.3. Bažnyčios teisės yra derinamos su Lietuvos Respublikos įstatymais, lygybės, tolerancijos ir objektyvumo dvasia. 



6.4. Dvasininkų nusikaltimai vertinami kaip ir visų kitų Lietuvos Respublikos piliečių nusikaltimai Baudžiamojo Kodekso įstatymais ir Lietuvos ir Vatikano konkordatu.



6.5. Valstybė pripažįsta religines santuokas, gimimų ir mirties dokumentus, išduotus bažnyčios institucijų. Religinės santuokos, gimimo ar mirties dokumentai registruojami valstybinėse metrikacijos įstaigose.



6.6. Remiame draugiškų diplomatinių santykių vystymą su Vatikanu.



6.7. Remiame visų Lietuvos religinių bendruomenių teises į nuosavybę.



6.8. Nepalaikome religijų skirstymą į tradicines ir netradicines. 

VII. SAVIVALDYBĖS



7.1. Savivaldybės turi būti nepriklausomos savo veikloje, nepažeidžiant pagrindinių Lietuvos Respublikos įstatymų. Savivaldybėms turi būti suteikta žemė nuosavybės teise. 



7.2. Nepritariame dabartinei Vyriausybės ir savivaldybių finansinio atsiskaitymo tvarkai bei apskričių ir savivaldybių funkcijų paskirstymui. Siūlome siaurinti apskričių funkcijas, kurios turi būti perduodamos savivaldybėms.



7.3. Respublikinius bendrus mokesčius turi surinkti savivaldybės ir nustatytą procentais sumą pervesti Vyriausybei, savivaldybėms pasiliekant joms priklausančią dalį. 



7.4. Vyriausybės biudžete numatytos lėšos savivaldybėms turi būti perduodamos laiku. Savivaldybės paruošia ir administruoja savo biudžetą. 



7.5. Pritariame savivaldybių teisei įvesti vietinius mokesčius ir rinkliavas. 



7.6. Savivaldybių merai ir tarybos renkami tiesioginiuose rinkimuose, slaptu balsavimu ketveriems metams. Skatiname kurti profesiniu, o ne partiniu pagrindu sudarytas savivaldybių administracijas. 



7.7. Savivaldybių merų sudarytos valdybos kartu su valdybų administracijų tarnautojų sąrašais tvirtinamos savivaldybių tarybų posėd˛iuose. 



7.8. Savivaldybių tarybos ir valdybos yra atsakingos už buitinių paslaugų sutvarkymą, kelių tinkamumą, transporto ir tvarkos, piliečių saugumo, gamtos apsaugos, švietimo, medicinos paslaugų ir sanitarijos palaikymą jų administruojamose teritorijose. 

VIII. EKONOMIKA



8.1.1. Remiame laisvos rinkos ekonomikos principais grindžiamą Lietuvos ūkį. Manome, kad ekonominės veiklos sėkmė yra subalansuotas biudžetas ir laiku vykdomi biudžeto mokėjimai. Valstybės išlaidos turi atitikti jos pajamoms. Visos valstybės išlaidos bei pajamos turi būti apskaitytos valstybės biudžete.



8.1.2. Manome, kad turi būti pertvarkyta mokesčių sistema, ypač mokesčių surinkimas bei administravimas. Sumažinus išlaidas mokesčių administravimui, atsirastų galimybė sumažinti pajamų bei pelno mokesčius. Tai skatintų įmones, šiuo metu slepiančias pajamas, mokėti pajamų ar pelno mokesčius ir padidinti Valstybės biudžeto pajamas. Manome, kad šiais būdais patys mokesčių mokėtojai būtų skatinami mokėti sumažėjusius mokesčius. 

8.1.3. Pertvarkysime pridėtinės vertės mokesčio sistemą. 

8.1.4. Pritariame progresyvinei fizinių asmenų pajamų mokesčio sistemai.

8.1.5. Lengvatinėmis paskolomis bei subsidijomis skatinsime eksportą, ypač žemės ūkio produkcijos eksportuotojus.



8.1.6. Valstybė turi kuo mažiau dalyvauti įvairių pramonės, prekybos, žemės ir miškų ūkio, turizmo, transporto, energetikos ir kitų įmonių veikloje, bet visos įmonės privalo veikti įstatymų numatyta tvarka ir turi būti sistemingai kontroliuojamos valstybės.



8.1.7. Remiame valstybės įmonių privatizaciją. Valstybinių objektų privatizacija gali būti vykdoma tik aukciono arba viešo konkurso būdais. Galutinis strateginės įmonės privatizavimo projektas turi būti patvirtintas Seimo nutarimu. Strateginėse įmonėse tik valstybė, Lietuvos piliečiai ar juridiniai asmenys gali turėti kontrolinį akcijų paketą.



8.1.8. Griežtai drausti monopolistinės sistemos įsitvirtinimui bet kurioje ūkio šakoje. 



8.1.9. Sieksime suaktyvinant kovą su korupcija ir kyšininkavimu, valstybės institucijoms bei įmonėms vykdant viešuosius pirkimus.



8.1.10. Skatinsime užsienio kapitalo investicijas į Lietuvos ekonomiką, panaudojant įvairias kapitalo pritraukimo formas.



8.1.11. Sieksime, kad infliacija per metus neviršytų 3-4 procentų. 



8.1.12. Sieksime, kad šešėlinė ekonomika, kontrabanda būtų išgyvendintos. Konfiskuotas kontrabandinis turtas turi būti kaip galint greičiau parduodamas ir gautos lėšos panaudojamos socialinėms reikmėms.  



8.1.13. Pasinaudojant vakarų valstybių patirtimi, užkirsime kelią neteisėtiems pasienio muitinėse dirbančių pareigūnų veiksmams.



8.1.14. Manome, kad turi būti griežtai kontroliuojamos įmonės, ypač  žemės ūkio produkciją perdirbančios įmonės, laiku neatsiskaitančios su savo klientais.



8.1.15. Sieksime supaprastinti įmonių bankroto bei likvidavimo procedūras. Ūkio ministerijos atitinkami skyriai turi perspėti nemokią įmonę ir negerėjant jos finansinei situacijai kelti bankroto bylą pati. 



8.1.16. Plėsti valstybės kontroliuojamą vertybinių popierių biržą. 



8.1.17. Remiame smulkųjį ir vidutinį verslą, sudarant galimybes gauti lengvatinius kreditus.



8.1.18. Toliau kursime ir plėsime laisvąsias ekonomines zonas.  Stengsimės prašyti pereinamųjų laikotarpių derybose su ES laisvosioms ekonominėms zonoms.



8.2. BANKININKYSTĖ Lietuvos banke ir Seimo patvirtintuose užsienio bankuose laikoma Lietuvos Respublikos valiuta ir rezervas. Mes pritariame valstybinių (išskyrus Lietuvos banką) bankų privatizacijai. 



8.2.1. Visi valstybiniai kreditai, gauti iš užsienio valstybių, Tarptautinio valiutos fondo, Pasaulio banko ar kitų šaltinių yra laikomi Lietuvos Banke ar specialiai įsteigtame valstybiniame banke. 



8.2.2. Gauti kreditai yra skirstomi specialios komisijos, susidedančios iš dviejų Lietuvos Banko, vieno Seimo finansų ir biudžeto komiteto, vieno Finansų ministerijos ir vieno Lietuvos verslininkų-pramoninkų sąjungos atstovų.



8.2.3. Visos valstybinės lėšos ar valstybiniai-biudžetiniai išmokėjimai daromi tik per Lietuvos Banką ar specialiai tam sukurtą valstybinį banką. Visos operacijos turi būti atliekamos griežtai nustatytu laiku. Terminų nesilaikymas yra griežtai baudžiamas. Nei Lietuvos Bankas, nei valstybines lėšas tvarkantis specialus valstybinis bankas neturi teisės išduoti paskolos privatiems asmenims be Seimo ir Vyriausybės sutikimo. 



8.2.4. Bankų ar įmonių valstybinis kreditavimas gali būti vykdomas tik gavus Seimo ir Vyriausybės sutikimą. 



8.2.5. Nepritariame dabartinei tvarkai valstybėje, skirstant valstybės lėšas ir užsienio institucijų kreditus. 



8.2.6. Įtariant bankų administracijos darbuotoją padarius nusikaltimą, jo darbas banke turi būti sustabdytas, o teismui pripažinus jo kaltumą, turi būti uždraudžiama  ateityje jiems dirbti bankų sistemoje.



8.2.7. Lietuvos Banko pirmininkas ir pavaduotojai tvirtinami Seime. Lietuvos Banko pirmininkas vieną kartą per metus, ar dažniau, atsiskaito Seimui. 



8.2.8. Pritariame privačių bankų ir kredito kooperatyvų kūrimui įstatymo numatyta tvarka, užtikrinant neliečiamo kapitalo rezervą. 



8.2.9. Bankų steigėjais negali būti teisti ar baudžiamojon atsakomybėn patraukti asmenys. 



8.2.10. Valstybiniuose bankuose paskolų išdavimas turi būti griežtai kontroliuojamas, atsižvelgiant į asmens ar įmonės kvalifikacijas, pristatomą garantiją, paskolos prašančiojo asmens ar įmonės finansinę praeitį. 



8.2.11. Visu bankų klientų indėliai turi būti apdrausti ne mažiau kaip 20 000 litų. 



8.2.12. Remiame užsienio bankų ar jų filialų kūrimą. 

IX. SOCIALINĖ APSAUGA



9.1. Sieksime, kad būtų peržiūrėtas ir sutvarkytas pensijų įstatymas, išvengiant įvairaus komplikuoto indeksavimo, užtikrinant pensininkams savalaikį pensijų išmokėjimą. Minimali pensija turėtų būti mažiausia 1,5-2 kartus didesnė už realų pragyvenimo minimumą. 



9.2. Socialinė pagalba turi būti teikiama daugiavaikėms, be tėvo ar motinos šeimoms ir invalidams. Turi būti teikiamos specialios privilegijos ir lengvatos nėščioms ir dirbančioms motinoms.



9.3. Pensijų ir pašalpų dydžiai turi būti didinami atsižvelgiant į infliaciją. 



9.4. Skatinsime darbuotojus steigti savo profesines sąjungas. Darbdaviai privalo suteikti saugias darbo sąlygas, apdrausti dirbančiuosius ligos ir nelaimės atveju.



9.5. Plėsime teisinę bazę privačių draudimo fondų veiklai. Sieksime, kad Sodra atsisakytų socialinio draudimo monopolio. Dėl neracionalaus ir neefektyvaus mokesčių surinkimo bei panaudojimo Sodros pajamos yra mažesnės nei išlaidos. Tam, kad būtų padidintas mokesčių surinkimo efektyvumas, Sodra bei pajamų mokesčiai galėtų būti surenkami tų pačių institucijų.

X. SVEIKATOS APSAUGA

10.1. Iš pagrindų pertvarkyti šiuo metu vykdomą sveikatos reformą: administravimą, finansavimą, paslaugų įkainius bei kokybę. Būtina Lietuvos piliečiams garantuoti kokybišką sveikatos priežiūrą ir gydymą. 



10.2. Užtikrinti medicinos personalo profesionalumą, materialiai skatinant stažuotes užsienyje ir vedančiose klinikose. 



10.3. Decentralizuoti privalomąjį sveikatos draudimą, tobulinant valstybinį bei  skatinant privatųjį, kaip alternatyvinį.

10.4. Pagrįstai sudaryti kompensuojamų vaistų sąrašą ir nustatyti kainas, atsižvelgiant į vaisto būtinumą, poreikį bei kainą.



10.5. Valstybė privalo įpareigoti gamintojus informuoti visuomenę apie tabako bei alkoholio žalą sveikatai. 

10.6. Turi būti aktyviai kovojama su plintančia narkomanija, taikant prevencines priemones ir vystant sergančiųjų reabilitaciją.



10.7. Skatinti ir plėsti privačių medicinos paslaugų teikimą.



10.8. Užtikrinti sveikatos paslaugų prieinamumą ir kokybę.

XI. UŽSIENIO POLITIKA



Remiame:



11.1. Lietuvos ekonominę, socialinę, politinę ir diplomatinę integraciją į Vakarų demokratines struktūras. Dvišalių santykių su Vakarų demokratinėmis valstybėmis plitimą. 



11.2. Bendradarbiavimo su Pabaltijo ir Skandinavijos valstybėmis plėtimą. 



11.3. Socialinių ir ekonominių santykių su kaimyninėmis valstybėmis - Rusija, Baltarusija, Lenkija, Ukraina palaikymą, pasirašant su jomis draugiško bendradarbiavimo ir nepuolimo sutartis. 



11.4. Lietuvos valstybės saugumo ir stabilumo užtikrinimą, palaipsniui įsijungiant į Europos Sąjungą ir NATO struktūras. Vedant derybas dėl įstojimo į ES turime apsaugoti ir ginti Lietuvos valstybės, piliečių, ekonominius, finansinius, žemės ūkio, prekybinius, švietimo, socialinius interesus. 



11.5. Lietuvos politinių partijų įsijungimą į giminingų partijų tarptautinius judėjimus.



11.6. Aiškios Lietuvos nacionalinio saugumo ir užsienio politikos koncepcijos sukūrimą, tinkamą krašto apsaugos ir policijos institucijų finansavimą.



11.7. Išplėsti ir sustiprinti Seimo užsienio reikalų komiteto atsakomybę už valstybės užsienio politiką, sukurti geresnes bendradarbiavimo sąlygas su atatinkamomis Prezidentūros ir Vyriausybės struktūromis. 

XII. ŽEMĖS ŪKIS



12.1. Žemės ūkis yra viena iš pagrindinių mūsų valstybės pramonės šakų. Būtina dėti pastangas žemės ūkio produkcijos kokybės ir kiekybės pagerinimui, skatinti jos eksportą. 



12.2. Įvesti griežtą muitų kontrolę įvežamiems žemės ūkio produktams. Panaikinti mokesčius eksportuojamiems mūsų ūkio produktams arba  skatinti žemės ūkio produktų eksportą subsidijomis.



12.3. Tęsti žemės reformą: 



          Sutvarkyti žemės grąžinimą buvusiems savininkams natūra ar išmokant kompensacijas. 



           Visą iki šiol negrąžintą žemę, valstybės valdomą žemę, neteisėtai grąžintą žemę ir visą kitą neaiškios nuosavybės žemę suregistruoti ir sukurti žemės fondą, iš kurio būtų pradedama vykdyti tvarkinga žemės padalinimo reforma.



            Pirmiausia sutvarkyti nuosavybės dokumentus tų asmenų, kuriems žemė grąžinta, bet dokumentai neišduoti. 



            Nustatyti žemės grąžinimo eiliškumą. 



12.4. Kontroliuoti, kad perdirbimo įmonės laiku atsiskaitytų su gamintojais. Suteikti ūkininkams ar žemės ūkio produktus gaminančioms bendrovėms lengvatinius kreditus. Sutvarkyti žemės ūkio produktų kainas, kurios būtų suderintos su žemdirbių atstovų ir žemės ūkio subjektų pageidavimais.



12.5. Žemės ūkio produktų supirkimo ar perdirbimo įmonės privalo atsiskaityti su gamintojais per 30 dienų. Neturinčios pateisinamo pagrindo, laiku neatsiskaičiusioms įmonėms, turi būti keliama bankroto byla, kurios pasėkoje kaip galint greičiau atsiskaitoma su žemės ūkio gamintojais.



12.6. Neleisti, kad svetimšaliai pradėtų kontroliuoti visą mūsų cukraus ūkį ir nustatinėtų cukrinių runkelių pristatymo kvotas. 



12.7. Manome, kad valstybė turi dotuoti žemės ūkio gamintojus.



12.8. Raginti ir padėti mažų žemės plotų savininkams, dėl įvairių priežasčių negalintiems įdirbti žemę, parduoti ją tiems, kas nori dirbti aukšto našumo ūkiuose. 



12.9. Sieksime, kad būtų plečiami kaimo verslai, turizmas. 

XIII. KRAŠTO APSAUGA

13.1. Remiame besąlyginį stojimą į NATO. Manome, kad mūsų pačių sukurtos ginkluotosios pajėgos turi būti pajėgos bent porą savaičių ginti Lietuvą nuo užsienio ginkluoto užpuolimo. Tik tada mes turėsime tvirtas pozicijas derybose dėl įsijungimo į Atlanto aljansą.

13.2. Siūlome sukurti nedidelę, bet profesionalią, moderniais ginklais ginkluotą kariuomenę, kuri karinio konflikto atveju galėtų būti papildoma iš rezervo karių. Ši profesionali kariuomenė turėtų būti sudaryta apjungiant visas dabar veikiančias karines pajėgas.

13.3. Visi sveiki Lietuvos Respublikos piliečiai, sulaukę 18 turi būti šaukiami į tikrąją karo ar alternatyviąją trejų mėnesių tarnybą, sudarant sąlygas studentams bei kitiems besimokantiems asmenims atlikti šią tarnybą laisvu nuo studijų ar mokslų metu. 

13.4. Asmenys, atlikę tikrąją karo ar alternatyviąją trejų mėnesių tarnybą sudaro rezervą. Rezervo kariai kas 8 metai turėtų būti šaukiami dviejų savaičių apmokymams. Darbdaviai turi būti įpareigoti išleisti darbuotojus į šiuos dviejų savaičių apmokymus, sumokant jiems jų vidutinį atlyginimą.

XIV. BAIGIAMOJI DALIS



Sveikiname Lietuvos politines partijas ir visuomenines organizacijas, linkime visiems sėkmės įgyvendinant savo Programas ir tikimės tolerantiško, demokratinio bendradarbiavimo, siekiant geresnės Lietuvos ateities. Nepritariame radikalių, fanatiškumą skelbiančių partijų veiklai, norinčių savo tikslus pasiekti ne demokratiniu būdu. Gerbiame kiekvieną politinę partiją ir demokratiškai išrinktus jos vadovus. 



Reikalaujame, kad Lietuvai ir lietuvių tautai nusikaltę asmenys būtų grąžinti į Lietuvą ir, nustačius jų kaltę, patraukti baudžiamojon atsakomybėn. 



Atmetame kaltinimus Lietuvai dėl žydų tautai nacių įvykdytos tragedijos. Lietuvių tauta šioje tragedijoje sau neprisiima jokios kaltės. Žydų tragedijos metu laisvos ir nepriklausomos Lietuvos nebuvo, ji buvo okupuota ir okupantų kontroliuojama. 



Visus KDS programos uždavinius vykdysime, vadovaudamiesi galiojančiais įstatymais, siūlysime jiems pataisas ar pristatysime naujus įstatymus. 



Ši Krikščionių Demokratų Sąjungos Programa priimta Krikščionių Demokratų Sąjungos suvažiavime, kuris vyko Vilniuje 2000 metų rugpjūčio mėnesio 26 dieną.

KDS Pirmininkas 



KDS Valdybos pirmininkas 

V.Petkus

